אליעזר שנוולד

הרב (אל"ם במיל') אליעזר חיים שנוולד (נולד ב-1960), הוא ראש ישיבות ההסדר "מאיר הראל" במודיעין ובאופקים. התלמידים בישיבתו משרתים במסלול ה"שסדר". הוא אלוף-משנה במילואים בצה"ל, ובמהלך שירותו הצבאי היה בין השאר סמח"ט חטיבת יפתח וקצין אג"ם של פיקוד צפון. למד מכיתה י"א בישיבה הגבוהה מרכז הרב. לפני השירות הצבאי למד בישיבת הגולן, מפי הרב יהושע ויצמן, והתגייס לשריון. במהלך שירות המילואים היה מפקד פלוגה ומפקד גדוד 8106 בחטיבה 459 ושימש כסמח"ט חטיבת יפתח שפעלה במבצע חומת מגן באזור שכם. לאחר שסיים קורס מפקדי חטיבות התמנה לקצין אג"ם גיס בדרגת אל"ם. שימש בתפקיד גם במלחמת לבנון השנייה במפקדת פיקוד הצפון. הרב שנוולד היה ר"מ בישיבת הגולן. הוא פיתח בה שיטת לימוד המכונה "היקף בעיון" ומטרתה לאפשר ללומדים לזכור את לימודם לאורך זמן. יזם עם ראש ישיבתו, הרב שוגרמן, את "מסלול הפיקוד" בישיבות ההסדר, בעקבות בקשת הרמטכ"ל מראשי ישיבות ההסדר להגדיל את היקף תלמידי הישיבות היוצאים לפיקוד וקצונה[דרושה הבהרה]. עסק גם בהגברת המוטיבציה לשירות מועיל בצה"ל, בקרב בני נוער, דתיים וחילוניים. לצורך כך, הקים את "מכון הראל", על שם תלמידו הראל שרם שנפל בלבנון. המכון מקיים שיחות מורשת קרב וסיורים באתרים שבהם התנהלו קרבות קשים ברמת הגולן. המכון הוא חלק מהמרכז התורני "נחלת ש"י" בראשותו של הרב שנוולד, אשר עוסק בחינוך לערכי היהדות, הציונות והדמוקרטיה ברמת הגולן ואזור הצפון מאז שנת 96. בשנת 2006 נפתח סניף של נחלת ש"י בעיר מודיעין. בסניף זה מעבירות בנות שרות לאומי תכנים בבתי הספר בסביבה. בשנת 2005 (אלול תשס"ה) הקים הרב שנוולד את ישיבת ההסדר במודיעין, "מאיר הראל", על שם אחיו מאיר שנפל בעת שירותו בחטיבת גבעתי בפיגוע מכונית התופת בצומת כפר דרום ועל שם תלמידו הראל שרם. הישיבה הוקמה בעצת ובהדרכת הרב אברהם שפירא. תלמידי הישיבה מתגייסים דרך מסלול "שסדר". הישיבה מגדירה את עצמה "קהילתית" ומדגישה את המחויבות האישית לתרומה תורנית לקהילה. הרב שנוולד מעודד את תלמידיו להמשיך במסלול הפיקודי המיועד לתלמידי ההסדר. רוב הרבנים בישיבה הם קצינים. מאז שנת תשנ"ז (1997) הרב שנוולד חבר בהנהלה הארצית של בני עקיבא. הוא מייעץ לגופי הרבנות הצבאית בסוגיות הלכתיות סבוכות של הפעילות המבצעית[דרוש מקור].הוא היה שותף להובלת המהלך של רבני הציונות הדתית מול המגמה לשילוב חיילות בתפקידי הלחימה, וייצג את ישיבות ההסדר בוועדת האלוף רון-טל שמונתה כדי לבחון את הנושא. הרב שנוולד הביע בעבר התנגדות נמרצת לסירוב פקודה אך בזמן ההתנתקות, סירב לעשות זאת בפומבי כדי לא להמרות את פי רבו, הרב אברהם שפירא. לקראת הבחירות לכנסת ה-21, היה מועמד לתפקיד יו"ר הבית היהודי, אך המועצה לבסוף בחרה ברפי פרץ. כותב טור שבועי בעלון השבת שבתון. בנו מרדכי, חייל מילואים בשריון, נפצע קשה בעזה במהלך מלחמת חרבות ברזל 2023. בשבט תשפ"ב הביע דעה נחרצת נגד החרמת תרומות דם בשל שינוי טפסי התרומה, מטעמי פיקוח נפש. ספר הראל (בעריכתו) – "צבאיות ישראלית באספקלריה תורנית", בהוצאת מכון הראל וישיבת הגולן. הספר זכה לפרס "עמינוח" להגות תורנית ציונית דתית" לשנת תש"ס. ממעיינות האמונה – העוסק בסוגיות יסוד באמונה דפי דע"ה – מאה ועשר חוברות בנושאים שונים ביהדות הכוללים גם דפי מקורות לעיון והפעלות מתודיות. פרויקט זה זכה בפרס אגרסט של משרד החינוך. מודעין לתורה – מתורת בית המדרש המתחדש במודיעין. מדי שנה מוציאים בני המחזור המתגייס ספרוני פרשת שבוע וסיכומים בגמרא הנושא את אותו השם. הספרון עובר עריכה הן על ידי התלמידים והן על ידי צוות הר"מים. חרב הרוח המהפכת – מחקר על ההשפעה של רוח הלחימה במלחמת יום הכיפורים, על התחוללת המהפך והניצחון במלחמה. חוברות מאמרים לחגי ישראל בהוצאת ישיבת ההסדר "מאיר הראל". את החוברות ניתן למצוא באתר הישיבה. כמו כן פרסם הרב שנוולד עשרות מאמרים בהלכה, מחשבה יהודית, ציונות ותורה צבאית. מדיה וקבצים בנושא אליעזר שנוולד בוויקישיתוף אליעזר שנוולד, ברשת החברתית פייסבוק אליעזר שנוולד, דף שער בספרייה הלאומית אתר ישיבת ההסדר "מאיר הראל", מודיעין רשימת המאמרים של אליעזר שנוולד, באתר רמבי"ש על ה"שסדר" - באתר מעריב nrg עידן יוסף, מסלול גיוס חדש לבני הישיבות יוצא לדרך, באתר News1 מחלקה ראשונה, 13 במרץ 2007 אליעזר שנוולד, הר ציון הוא מפקד ראוי לחיקוי, באתר הארץ, 9 ביוני 2014 הרב אליעזר שנוולד - טורי דעה, באתר ערוץ 7 מאמרים של הרב אליעזר שנוולד, באתר ספריית אסיף היה המג"ד האחרון של הגדוד כגדוד שריון מכון הראל נחלת ש"י עטרה גרמן, ‏תיעוד ראשוני: מהראיונות לתפקיד יו"ר הבית היהודי, באתר "סרוגים", 31 בינואר 2019 רוב רבני ישראל מתנגד להחרמת תרומות הדם – פיקוח נפש, באתר ערוץ 7